|  |  |
| --- | --- |
| Tárgy: | Pályázati felhívás hallgatói fókuszú kiállításokra, 2018-2021 |
| Ügyintéző**:** | Simon Ágnesagnes.simon@@tpf.hu+36-1/237-1300/207Tweneboah Georginageorgina.tweneboah@tpf.hu+36-1/237-1300/342 |
| Projektazonosító: | EFOP-3.4.2-VEKOP-15-2015-00001 |
| Munkaszám:Iktatószám: | 100206CM-00481-001/2017 |
| Dátum: | 2017. december 11. |

**PÁLYÁZATI FELHÍVÁS**

**NEMZETKÖZI HALLGATÓI VÁSÁROKON TÖRTÉNŐ RÉSZVÉTELRE**

**FELSŐOKTATÁSI INTÉZMÉNYEK SZÁMÁRA**

**2018-2021**

A Tempus Közalapítvány (TKA) pályázatot hirdet **a Campus Mundi – Felsőoktatási mobilitási és nemzetköziesítési programban (EFOP-3.4.2-VEKOP-15-2015-00001)** felsőoktatási intézmények számára.

A magyar felsőoktatási intézmények nemzetközi oktatási együttműködéseinek élénkítése, hatékonyságának növelése és új kapcsolatok kialakítása mind azt célozzák, hogy hosszú távon egyre több külföldi hallgató szerezzen diplomát magyarországi felsőoktatási intézményekben. A magyar felsőoktatási intézmények külföldi kiállításokon való megjelenésének támogatása régóta meglévő igényként jelentkezett.

A hallgatói vásárokon való megjelenés célja a magyar felsőoktatás népszerűsítése és a felsőoktatási intézmények szakmai képviselete mellett a hallgatótoborzás támogatása, a toborzási munka szervezése, a promóció segítése ösztöndíj-lehetőségekről való bemutatkozó előadásokkal, egyéb kommunikációs eszközzel. A hallgatói vásárok során lehetőség nyílik partnerkapcsolatok építésére is, akár szervezett keretek között. Fontos szerepet kap a toborzó munka során a Stipendium Hungaricum program és egyéb ösztöndíj lehetőségek megismertetése, de mindemellett kiemelt cél a külföldi önfinanszírozó hallgatók számának növelése.

**A pályázati felhívás célja** a hazai felsőoktatási intézményekben zajló nemzetköziesítési folyamat elősegítése, a magyar felsőoktatás és az intézmények nemzetközi láthatóságának erősítése, a promóció támogatása, ezzel hozzájárulva a magyar felsőoktatás nemzetközi versenyképességének javításához és a befelé irányuló vertikális mobilitás ösztönzéséhez.

A pályázattal a Tempus Közalapítvány azon magyar felsőoktatási intézményeket kívánja támogatni, melyek esetében bizonyítható fejlődés a nemzetközi nyitás terén, szélesedik az idegen nyelvű képzéseinek, valamint a külföldi hallgatók számára elérhető szolgáltatásainak palettája, és igényként jelentkezik a hallgatótoborzás mellett a minőségi és hosszú távú partnerkapcsolatok kialakítása.

**A kiválasztás és meghirdetések folyamata**

1. **Pályázat benyújtása és a jelöltek**

A pályázatot a pályázásra jogosult felsőoktatási intézmény nyújtja be.
A pályázatában legalább két, legfeljebb öt jelöltet nevez meg, akiket
a Campus Mundi EFOP-3.4.2-VEKOP-15-2015-00001 projekt zárásáig, 2021. augusztus 31-ig, évente három vásár erejéig, összesen kilenc megjelenésre jelölhet hallgatói fókuszú vásárokon való részvételre[[1]](#footnote-1).

* Az intézményi Stipendium Hungaricum koordinátor automatikusan a hallgatói fókuszú megjelenések szakértői körének (továbbiakban pool) tagjává válik, amennyiben az intézmény élni kíván a lehetőséggel. Kiválasztása nem esik szakértői bírálat alá, azonban a jelöltekre vonatkozó pályázati űrlapot köteles benyújtani.
* Minden egyéb, a jelöltekre és az automatikus tagságra vonatkozó feltételt a jelen pályázati felhívás „*Pályázati feltételek” fejezete tartalmaz*.
1. **Benyújtási határidő**

Az intézményi pályázat benyújtási határideje **2018. február 15. 12:00**.

1. **Szakértői bírálat és döntés a pályázatról**

A beérkező pályázatokat a TKA munkatársai valamint szakértők bírálják el, a támogatói döntést a TKA Kuratóriuma hozza meg.

1. **Szakmai hálózat létrehozása**

A pályázó intézmények legalább kettő, legfeljebb öt munkatársat jelölnek meg pályázatukban, akik az intézmény sikeres pályázata esetén és a TKA Kuratóriumának elfogadásával a szakmai hálózat tagjaivá válnak.
A hálózat tagjai közül kerülhetnek ki a jövőbeli, hallgatói fókuszú vásári megjelenések támogatott résztvevői, akik számára a TKA rendszeres felkészítő tréningeket is biztosít.

A szakmai hálózat tagjai intézményük jóváhagyásával vállalhatnak
a magyar felsőoktatás egészének képviseletére – Study in Hungary kezdeményezés – szóló megbízásokat a TKA által szervezett megjelenések keretében.

1. **Jelentkezési felhívás az adott nemzetközi hallgatói vásárra**

Minden egyes, a pályázat keretében támogatott hallgatói fókuszú vásári megjelenés előtt a TKA jelentkezési felhívást tesz közzé a pályázatban nyertes intézmények számára.

1. **Jelentkezés az adott nemzetközi hallgatói vásárra**

Az intézmények döntése, hogy jelentkeznek-e az adott vásárra. Amennyiben jelentkezésüket benyújtják, kijelölik a megjelenésre javasolt képviselőjüket a szakmai hálózatból.

1. **Jelentkezők kiválasztása**

A TKA értékeli az intézmények aktuális felhívásra beadott jelentkezését, és a pályázati pontszámot is figyelembe véve, döntést hoz az aktuális kiállításon résztvevő intézményekről, valamint azok képviselőjéről.

1. **Szerződéskötés a kiutazókkal és az intézményükkel**

A TKA szerződést köt a küldő intézményekkel és a kiutazó intézményi képviselőkkel az adott megjelenésekhez kapcsolódóan. A szerződés alapul szolgál az utazás- és szállásszervezéshez, valamint kijelöli a megbízott feladatait.

1. **Felkészítő tréning**

A TKA a vásár résztvevői számára felkészítő tréninget szervez (várhatóan Budapesten, egynapos tréning).

**A pályázat és megjelenések ütemezése – 2018 ősz/2019 tavasz**

A Tempus Közalapítvány évente tervezetten három nemzetközi hallgatói vásáron kíván a felsőoktatási intézmények számára támogatást nyújtani. A célrégiók kiválasztása során kiemelt hangsúlyt kapnak azon térségek, melyekben a Stipendium Hungaricum Ösztöndíj Program partner országai találhatóak. (felhívás melléklete)

|  |  |  |
| --- | --- | --- |
| **Esemény** | **Célok, feladatok** | **Várható időszak** |
| **Pályázat a nemzetközi hallgatói vásárokon történő részvételre** |
| Pályázat meghirdetése a hallgatói fókuszú vásárokra | * **Intézményi pályázatok bírálata**
* **Intézményi jelöltekből szakmai hálózat kialakítása**
 | 2017. december 14. |
| Pályázat beadási határideje | 2018. február 15. 12:00 |
| Kuratóriumi döntés | 2018. március |
| **Jelentkezési felhívások közzé tétele a 2018 őszi hallgatói vásárokra** |  | 2018. április-június |
| Szerződéskötés  | Kiutazók, küldő intézmények és a TKA közötti szerződések megkötése. | 2018. június-augusztus |
| Utazás- és szállásszervezés, megjelenéshez szükséges szakmai előkészítő munka. | A megjelenéssel kapcsolatos szervezési feladatok ellátása a TKA részéről a felsőoktatási intézmények közreműködésével | 2018. májustól |
| Felkészítő tréningek a résztvevőknek | A hallgatótoborzást segítendő, a TKA felkészítő tréninget szervez | 2018. augusztustól |
| Beszámolók elkészítése | Visszajelzések fogadása és átvehető ötletek gyűjtése a megjelenésről | hazaérkezést követően |
|  |  |  |
| **Jelentkezési felhívás közzététele a 2019. év első felében zajló hallgatói vásárra**  |  | 2018. október-november |
| Szerződéskötés  | Kiutazók, küldő intézmények és a TKA közötti szerződések megkötése. | 2018. december – 2019. január |
| Utazás- és szállásszervezés, megjelenéshez szükséges szakmai előkészítő munka. | A megjelenéssel kapcsolatos szervezési feladatok ellátása a TKA részéről a felsőoktatási intézmények közreműködésével | 2018. novembertől |
| Felkészítő tréning a kiállításon résztvevőknek | A hallgatótoborzást segítendő, a TKA felkészítő tréninget szervez | 2019. eleje |
| Beszámoló elkészítése | Visszajelzések fogadása és átvehető ötletek gyűjtése a megjelenésről | hazaérkezést követően |

***Az ütemezés tervezetten követi a fenti táblázatban ismertetett mentrendet 2019 őszétől a projekt zárásáig, azaz 2021. augusztus 31-ig.***

**Pályázati feltételek**

**A pályázati felhívásra azon magyarországi felsőoktatási intézmények jelentkezhetnek, amelyek**

* államilag elismert magyarországi felsőoktatási intézmények, és
* amelyek rendelkeznek Erasmus Charter for Higher Education -nel.

**A pályázatban szereplő jelöltek:**

* a pályázó felsőoktatási intézmény **teljes vagy részmunkaidőben** foglalkoztatott dolgozói. Megbízási szerződéssel nem lehet pályázni.
* A pályázó intézményi feladatköréhez kapcsolódóan szerzett tapasztalatot az idegen nyelvű képzésekkel és külföldi hallgatókkal kapcsolatos feladatokról, folyamatokról.
* A pályázat keretében az intézmény nemzetköziesítésében operatív feladatokat ellátó munkatársakat kívánjuk támogatni. Ezért a pályázatban a jelöltek dékánhelyettesi, illetve az alatti pozíciót tölthetnek be az intézményükben.

Javasoljuk, hogy a kari vezetői/felsővezetői delegáltak kiutazását az intézmény saját költségén támogassa egy-egy megjelenés alkalmával.

* A TKA pályázati felhívást tesz közzé a jelen pályázattal párhuzamosan a felsőoktatási intézmények számára intézményi fókuszú kiállításokon történő részvételre is. **A hallgatói vásárokra jelölt személyek nem egyezhetnek meg az intézményi fókuszú kiállításokra jelölt személyekkel.**
* Automatikus tagságra vonatkozó kiegészítő rendelkezések:
	+ Az intézményi Stipendium Hungaricum koordinátor automatikusan a pool tagjává válik nem kötelező jelleggel. Amennyiben az intézmény élni kíván a lehetőséggel, a pályázati űrlap vonatkozó részében jelölheti az automatikus tagságra a koordinátort, akinek a kiválasztása nem esik szakértői bírálat alá.
	+ Amennyiben az intézményi Stipendium Hungaricum koordinátor személye egybeesik az intézményi Erasmus-koordinátor vagy kreditmobilitási koordinátor személyével, akkor az intézmény megválaszthatja, hogy az intézményi vagy a hallgatói fókuszú poolba jelöli. Ezt a pályázati űrlap vonatkozó részében köteles megtenni. Ez esetben csak a választott pool tekintetében rendelkezik az intézmény automatikus taggal, a másik poolba jelölt összes munkatárs jelentkezése szakértői bírálat alá esik.
	+ Amennyiben az intézmény nem rendelkezik hivatalos intézményi Stipendium Hungaricum koordinátorral. Ez esetben az összes jelöltje szakértői bírálat alá esik.
	+ Amennyiben az intézmény rendelkezik hivatalos intézményi Stipendium Hungaricum koordinátorral, de nem kíván élni az automatikus tagsággal, akkor az összes jelöltje szakértői bírálat alá esik.

**Pooltag visszalépése és pótjelölt jelölése**

* Nyertes pályázat esetén, ha az elfogadott jelölt(ek) a pályázati ciklus ideje alatt visszalép(nek), a bejelentést követően az intézmény 30 napon belül gondoskodhat a jelölt(ek) pótlásáról. A jelölt(ek) pótlása pozitív szakértői bírálat és kuratóriumi elfogadás útján lehetséges.
* Azonban jelölt visszalépése esetén az intézmény nem köteles jelölni új tagot, a pályázaton megfelelt többi pooltag közül delegálhat jelentkezőt a megjelenésekre.
* Az intézményi Stipendium Hungaricum koordinátori pozícióban történő személycseréről köteles az intézmény a TKA-t értesíteni. **Az új Stipendium Hungaricum koordinátor automatikusan a szakmai pool tagjává válik**, azonban a pótjelöltekre vonatkozó pályázati űrlapot az intézmény köteles benyújtani a bejelentést követő 30 napon belül.
	+ Amennyiben az intézményi koordinátor helyébe az intézmény másik munkatársat kíván jelölni, akkor a pótpályázati űrlap beküldését követően a jelölt kiválasztása szakértői bírálatra kerül.
* Amennyiben a visszalépés(ek) következtében az intézmény megfelelt pool tagjainak száma nullára csökken, az intézmény mindaddig nem jelentkezhet megjelenésre, míg legalább egy megfelelt jelölttel nem rendelkezik.

**Pályázás módja**

Pályázni **2018. február 15. 12:00-ig** a TKA által közzétett pályázati űrlap kitöltésével lehet. A pályázati felhívást a Közalapítvány a honlapján is közzé teszi: <http://www.tka.hu/nemzetkozi/65/felhivasok>

A pályázat benyújtásának menete:

1. Az intézményi és a jelölti pályázati űrlapok, valamint a 2. számú melléklet **kitöltése**;
2. majd az **aláírt és pecsételt dokumentumok szkennelt másolatainak eljuttatása** **az alábbi e-mail címre** (aláíró az intézményi pályázat aláírására jogosult személy):

**E-mail cím:** agnes.simon@tpf.hu

Kérjük, az e-mail Tárgy mezőjébe jelöljék meg:
***Hallgatói vásárok pályázata 2018 és***

**a felsőoktatási intézmény neve betűszóval**.

Kérjük, hogy **mind a három dokumentumra kerüljön az intézmény képviseletére jogosult személy aláírása, valamint pecsét**.

**A pályázatok értékelése**

**A pályázatok értékelése**

Szakértői bírálatra azok az intézményi pályázatok kerülhetnek, amelyek megfelelnek az alábbi **formai kritériumoknak**:

* Az intézményi és jelölti pályázati űrlapok, valamint a 2. számú melléklet hiánytalanul kitöltésre kerültek, és az aláírt, pecsételt dokumentumok szkennelt másolatai hiánytalanul megérkeztek a megadott email címre.
* A pályázati űrlapok és a 2. számú melléklet a megadott beadási határidőre elektronikus úton megérkeztek a megadott email címre.
* A pályázó intézmény és jelöltjei a pályázati feltételeknek megfelelnek.

A formai kritériumoknak megfelelt pályázatokat a TKA által kijelölt szakértők bírálják el az alábbi főbb szempontoknak megfelelően:

**A nemzetközi hallgatói vásárokra benyújtott pályázat fő szempontjai:**

**Intézményi szempontok:**

* az intézmény nemzetközi stratégiája, a megjelenésekhez kapcsolódó célok illeszkedése az intézmény nemzetköziesítési törekvéseihez;
* az intézmény nemzetközi együttműködései, különös tekintettel a Stipendium Hungaricum Ösztöndíj Program és Erasmus+ program keretében megvalósított pályázatokra;
* az intézmény nemzetközi aktivitása (nemzetközi hallgatói vásárokon való részvétel kiállítóként);
* a sikeres megjelenést és hallgatótoborzást támogató marketing-kommunikációs eszközök és tevékenységek;
* a nemzetköziesítést és a külföldi hallgatókat támogató intézményi szolgáltatások;
* amennyiben az intézmény hozzájárul, hogy felkérés esetén a szakmai poolba jelölt munkatársai (akik ilyet vállalnak) az egész magyar felsőoktatás képviseletét ellássák külföldön a TKA által szervezett megjelenés keretében, az értékelés során plusz pontot kap;
* amennyiben az intézmény a 2016-2018 közötti pályázati ciklusban a hallgatói fókuszú megjelenésekre vonatkozó pályázatában tett költségvállalások 80%-át teljesítette, az értékelés során plusz pontot kap.

**Jelöltekkel kapcsolatos szempontok:**

* A jelölt intézményi feladatkörének kapcsolódása az intézmény nemzetköziesítési törekvéseihez;
* tapasztalata a hallgatótoborzó és mobilitásfejlesztési tevékenységekről, idegen nyelvű képzésekkel és külföldi hallgatókkal kapcsolatos feladatokról, folyamatokról;
* a jelölt intézményi kiállítóként való részvétele nemzetközi hallgatótoborzó vásárokon;
* a jelölt részvétele intézményközi megállapodások/egyezmények kialakításában vagy koordinálásában;
* felkészülési terv a megjelenésekkel kapcsolatban;
* a nemzetközi megjelenéseket követő disszeminációs tevékenység vállalása (konferencia előadás, cikkírás);
* nyelvtudás, egyéb specifikus ismeret a célrégiók tekintetében;
* részvétel a hallgatótoborzást segítő képzéseken;
* amennyiben a jelölt intézménye jóváhagyásával a magyar felsőoktatás egészének képviseletére – Study in Hungary kezdeményezés – szóló megbízást vállal a TKA által szervezett megjelenések keretében, plusz pontot kap;
* amennyiben a jelölt a 2016-2018 közötti pályázati ciklusban a szakmai pool tagja volt, az értékelés során plusz pontot kap;

**A pályázatok bírálatánál az alábbi szempontok érvényesülnek:**

* A nemzetközi hallgatói vásárokon történő megjelenésekkel kapcsolatos célok összhangban vannak az intézmény nemzetközi stratégiájával, valamint illeszkednek a magyar felsőoktatás nemzetköziesítési törekvéseihez, különös tekintettel a Stipendium Hungaricum Ösztöndíj Program célkitűzéseire.
* Részletesen kifejtett, konkrét elképzeléseket tartalmazó válaszok.
* A cselekvési terv és eszközök bemutatása tartalmazza a megvalósítás lépéseit, ezen kívül nemcsak az intézményi célokat, hanem a magyar felsőoktatás megjelenéséhez való hozzájárulás mikéntjét is.
* Részletesen kifejtett disszeminációs tevékenységek, vállalások az intézmény és a jelöltek részéről.
* Intézményi költségvállalások a megjelölt kategóriákban.

***Figyelem! A sikeres pályázat feltétele a kategóriánként (intézmény értékelése, jelöltek értékelése) megszerezhető pontszám legalább 50-50 százalékának elérése.***

***A sikeresen pályázó intézmények által elért pontszámokat a későbbiekben a konkrét megjelenésekre beadott jelentkezések elbírálásánál is figyelembe vesszük!***

**Kötelezettségvállalások**

**A pályázó intézmény vállalja, hogy:**

* kommunikációs csatornáin keresztül hozzájárul a projekt népszerűsítéséhez és a nemzetközi megjelenések disszeminációjához;
* együttműködik a Közalapítvány által szervezett promóciós és disszeminációs tevékenységekben;
* munkáltatóként biztosítja a jelöltjei számára a TKA által szervezett felkészítő tréningeken való részvételt;
* a Tempus Közalapítvánnyal kötendő szerződése alapján lehetővé teszi a jelölt vállalt feladatainak ellátását;
* a pályázatban vállalt éves költségvállalásának eleget tesz;
* tudomásul veszi, hogy amennyiben nincs érvényes jelentkezése egy éven belül legalább egy, a TKA által, a pályázat keretében meghirdetett hallgatói fókuszú kiállításon, akkor az intézmény kizárásra kerül a támogatottak közül;
* tudomásul veszi, hogy a neki felróható okok miatt meghiúsult kiutazás esetén kártérítési kötelezettség terheli;
* éves költségvállalást nyújt be minden év januárjában a TKA számára a soron következő tanévre vonatkozóan (adott tárgyév szeptemberétől a következő év júniusáig).

**A pályázó jelölt vállalja, hogy:**

* a megjelenések eredményességének mérése céljából rendszeresen kapott kérdőívet kitölti;
* együttműködik a Közalapítvány által szervezett promóciós és disszeminációs tevékenységekben;
* a megjelenést követő öt munkanapon belül szakmai beszámolót készít a TKA számára;
* ha a pályázatban úgy nyilatkozott, akkor felkérés esetén vállalja a magyar felsőoktatás – a Study in Hungary kezdeményezés - képviseletét külföldön a TKA által szervezett megjelenés keretében.

**A Tempus Közalapítvány vállalja, hogy:**

* a nyertes intézmények számára biztosítja a Tempus Közalapítvány kiadványaiban, honlapján, illetve a médiában való megjelenést a nemzetközi hallgatói fókuszú vásárok kapcsán;
* a nyertes pályázók adott felhívásra való sikeres jelentkezése esetén helyet biztosít a Campus Mundi projekt által finanszírozott standon.

***A standhelyek mennyisége megjelenéstől függően alakul, az egyes kiállítások felhívásához elfogadott jelentkezések száma ennek függvényében változik.***

***A TKA fenntartja a változás jogát mind a megjelenések helyszínével és a megjelenésen résztvevők számával kapcsolatban.***

**Költségtámogatás és költségvállalás**

A Campus Mundi projekt tervezetten az alábbi költséghez tud hozzájárulást nyújtani kiállításonként:[[2]](#footnote-2)

* **standdíj**: megjelenés függvényében 3-8 millió Forint között, amely 20-30 m2 közötti standfelületet jelent;
* **regisztrációs díj**: megjelenés függvényében 150 000 – 300 000 Forint között;
* **repülőjegy 1 fő részére, jegy- és balesetbiztosítással**: megjelenés helyszínének függvényében 100 000 – 350 000 Forint között;
* **szállás 1 fő részére átlagosan 5 éjszakára** (éjszakák száma megjelenés függvényében változhat): 150 000 – 285 000 Forint között.
* **standdal kapcsolatos költségek** (berendezés, dekoráció): megjelenés függvényében változhat kb. 1 000 000 – 5 000 000 Forint között;
* **közös kiadványok, szóróanyagok, szóróajándékok**: megjelenés függvényében változhat 300 000 – 500 000 Ft között.

Minden egyéb felmerülő költség az intézményt terheli.

***A pályázati űrlapon az intézmény jelezheti, hogy évente milyen mértékű önköltséget vállal a hallgatói fókuszú vásári megjelenésekhez kapcsolódóan. Az önköltség vállalása plusz pontot jelent az elbírálásnál.***

Figyelem, nem vállalhatóak tört költségek! A vállalt költségekhez kapcsolódó szolgáltatások beszerzése teljes körűen az intézmények feladata és felelőssége!

***Azon költségtípusok, mely mindenképpen az intézményeket terhelik (pl. napidíj, belföldi transzfer, vízum, intézmény saját kiadványai, szóróanyagai), nem számíthatóak be az önköltség vállalásba.***

**Az alábbi költségkategóriákban tehet vállalást a pályázó intézmény:**

* nemzetközi utazás, repülőjegy
* utasbiztosítás
* szállás
* egyéb, az egységes és hatékony stand megjelenéshez, a magyar felsőoktatás egészének népszerűsítéséhez kapcsolódó költségek,
pl. kiadványok és promóciós anyagok előállítása (TKA által rendelkezésre bocsátott tervek alapján), Study in Hungary hirdetés (magyar felsőoktatás közös promóciójához), stand dekoráció, standfelszerelés

**További információ**

Simon Ágnes

T: +36 1 237-1300 / Mellék: 207

E-mail: agnes.simon@tpf.hu

Tweneboah Georgina

T: +36 1 237-1300 / Mellék: 342

E-mail: georgina.tweneboah@tpf.hu

1. A Tempus Közalapítvány a változás jogát fenntartja a megjelenésekre vonatkozóan,
a TKA éves menetrendje szerint bővülhet, csökkenhet a lista. [↑](#footnote-ref-1)
2. Az árak irányadóak, korábbi megjelenésekből kalkulált összegek. Megjelenésenként és helyszínenként változhatnak. Az adott konferencia oldalán a megjelenés előtt a pontos összegek megtekinthetőek. [↑](#footnote-ref-2)